LT Europos Sąjungos oficialusis leidinys C 22/52

Paraiškos paskelbimas pagal Tarybos reglamento (EB) Nr. 510/2006 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos 6 straipsnio 2 dalį

2010/C 22/12

Šiuo paskelbimu suteikiama teisė pareikšti prieštaravimą paraiškai pagal Tarybos reglamento (EB) Nr. 510/2006 7 straipsnį. Prieštaravimo pareiškimai Komisijai turi būti pateikti per šešis mėnesius nuo paraiškos paskelbimo.

SANTRAUKA

TARYBOS REGLAMENTAS (EB) Nr. 510/2006

„ASPARAGO DI BADOERE“

EB Nr.: IT-PGI-0005-0495-21.09.2005

SKVN ( ) SGN ( X )

Šioje santraukoje informacijos tikslais pateikiami pagrindiniai produkto specifikacijos elementai.

1. Atsakinga valstybės narės institucija:

Pavadinimas: Ministero delle Politiche Agricole e Forestali

Adresas:

Via XX Settembre 20 00187 Rome RM ITALIA

Tel. +39 0646655202

Faks. +39 0646655306

E. paštas: saco7@politicheagricole.it

2. Grupė:

Pavadinimas: Consorzio dell’Asparago di Badoere

Adresas:

c/o Municipio di Morgano Piazza Indipendenza 2 31050 Badoere di Morgano TV ITALIA

Tel. +39 0499350001

Faks. +39 0499350001

E. paštas: —

Sudėtis: Gamintojai ir (arba) perdirbėjai ( X ) Kita ( )

3. Produkto rūšis:

1.6 klasė Švieži arba perdirbti vaisiai, daržovės ir grūdai

4. Specifikacija:

(Reglamento (EB) Nr. 510/2006 4 straipsnio 2 dalyje pateiktų reikalavimų santrauka)

4.1. Pavadinimas:

„Asparago di Badoere“

4.2. Aprašymas:

„Asparago di Badoere“ turi būti ūgliai, kurie auginami iš lelijinių šeimos augalų (Asparagus rūšis, Officinalis veislė; balti šparagai išvesti iš „Dariana“, „Thielim“, „Zeno“, „Avalim“ ir „Grolim“ veislių, o žali – iš „Eros“, „Thielim“, „Grolim“, „Dariana“ ir „Avalim“ veislių).

Pateikiant vartoti abiejų rūšių SGN „Asparago di Badoere“ turi būti: sveiki, nesugedę, nepažeisti netinkamai plaunant, švarūs, šviežiai atrodantys, gražios spalvos, neužkrėsti kenksmingais organizmais ir jų nesugadinti, nesudaužyti, be nenormalios išorinės drėgmės ir pašalinio kvapo ir (arba) skonio, traškūs, netuščiaviduriai ir nenulupti. Pjūvis prie pagrindo turi būti lygus ir statmenas stiebui. Balti ekstra klasės SGN „Asparago di Badoere“ turi tiesius ūglius su labai mažu galiuku; jie yra balti, bet supakavus gali šiek tiek parausti; jie yra saldūs, nerūgštūs ir nesūrūs, švelnaus skonio, negysloti, šiek tiek kvepia šviežiomis daržovėmis ir subrendusiais grūdais, ir turi vos pastebimą balto marmuro atspalvį. Jų skersmuo – 12–20 mm, viename ryšelyje arba pakuotėje esančių storiausio ir ploniausio ūglio skirtumas – ne daugiau kaip 6 mm; ūglių ilgis – 14–22 cm, didžiausias viename ryšelyje arba pakuotėje esančių ūglių ilgio skirtumas – ne daugiau kaip 1 cm. Balti I klasės SGN „Asparago di Badoere“ turi tas pačias savybes kaip ir ekstra klasės produktas formos, spalvos, skonio ir ilgio atžvilgiu, bet yra 10–22 mm skersmens; viename ryšelyje arba pakuotėje esančių šios rūšies šparagų storiausio ir ploniausio ūglių skirtumas – ne daugiau kaip 8 mm. Žali ekstra klasės SGN „Asparago di Badoere“ ūgliai – tiesūs, jų viršuje gali būti šiek tiek išlenktas ir mažas galiukas. Galiukas tamsus, blizgiai žalias, ir gali turėti violetinį atspalvį, o jo pagrindas (kuris sudaro ne daugiau kaip 5 % ūglio) yra žalias su violetiniu ar balsvu atspalviu. Šie šparagai savito salsvo skonio, nerūgštūs, nesūrūs ir nekartūs, švelnūs ir negysloti, ir turi išliekantį vaisių ir žolelių kvapą. Jų skersmuo – 12–20 mm, didžiausias viename ryšelyje esančių storiausių ir ploniausių ūglių skirtumas – daugiausia 6 mm; ūglių ilgis – 18–27 cm, didžiausias galimas ilgiausio ir trumpiausio ūglio ilgio skirtumas viename ryšelyje – ne daugiau kaip 1 cm. Žali I klasės SGN „Asparago di Badoere“ turi tas pačias savybes kaip ir ekstra klasės produktas formos, spalvos ir skonio atžvilgiu, bet yra 10–22 cm skersmens; viename ryšelyje esančių šios rūšies šparagų storiausio ir ploniausio ūglių storio skirtumas – ne daugiau kaip 8 mm, jie būna 16–27 cm ilgio, galimas ilgiausio ir trumpiausio ūglio ilgio skirtumas viename ryšelyje – ne daugiau kaip 1 cm.

Visų klasių ir rūšių šparagų leistinas nuokrypis – ne daugiau kaip 3 %.

4.3. Geografinė vietovė:

SGN „Asparago di Badoere“ gamybos teritorija – Piombino Dese ir Trebaseleghe savivaldybės, esančios Padua provincijoje, Casale sul Sile, Casier, Istrana, Mogliano Veneto, Morgano, Paese, Preganziol, Quinto di Treviso, Resana, Treviso, Vedelago ir Zero Branco savivaldybės, esančios Treviso provincijoje bei Venecijos provincijoje esanti Scorzè savivaldybė. „Asparago di Badoere“ gali būti auginami tik žemėje, kuri yra nurodytoje georgrafinėje vietovėje, kuri atitinka sąlygas, nurodytas toliau pateikiamame 4.6 punkte.

4.4. Kilmės įrodymas:

Visi gamybos etapai yra kontroliuojami, visi įvežami ir išvežami produktai – registruojami. Tai, kartu su specialių registrų, kuriuos tvarko gamintojus, pakuotojus ir žemės sklypų, kuriuose auginami minėtieji šparagai, registrus sudaranti kontrolės įstaiga, sudarymu ir pranešimu apie užaugintą kiekį kontrolės įstaigai užtikrina produkto atsekamumą gamybos grandinėje. Visi registruose įrašyti juridiniai ir fiziniai asmenys yra tikrinami kontrolės įstaigų, kaip nurodyta gamybos specifikacijose ir atitinkamame kontrolės plane.

4.5. Gamybos būdas:

„Asparago di Badoere“ (abi rūšys) gali būti auginami šiltnamiuose arba atvirame ore. „Vainikėlį“ reikia pasodinti nuo vasario 1 d. iki birželio 30 d.; didžiausias sėjinukų tankis 1 hektare – 22 000. Bet kuriuo atveju šios rūšies šparagai ar toliau nurodyti lelijinių šeimos augalai nuėmus jų derlių toje vietoje negali būti auginami mažiausiai 36 mėnesius. Be to, žemė negali būti naudojama šios rūšies šparagams auginti mažiausiai 12 mėnesių nuo to laiko, kai joje augintos bulvės, morkos, burokėliai arba ankštiniai augalai.

Organinės arba cheminės trąšos gali būti naudojamos kartą per metus, o organinės trąšos naudojamos bent kartą per metus. Tačiau tręšimas cheminėmis trąšomis negali viršyti toliau nurodytų vieneto verčių.

— azotas (N) – 150 kg/ha,

— fosforas (P2O5) – 100 kg/ha,

— kalis (K2O) – 200 kg/ha.

Auginant pasėlius būtina išlaikyti geriausias sąlygas ir reguliariai atlikti mechaninę ir cheminę kenkėjų ir piktžolių kontrolę.

Siekiant užtikrinti sveiką augimą, ūglių derliaus negalima nuimti mažiausiai 18 mėnesių nuo jų pasodinimo, t. y. visą pagrindinį augimo laikotarpį.

Baltų šparagų augalus reikia mulčiuoti ir uždengti juodais ne plonesniais kaip 0,10 mm plastiko lakštais arba kita tinkama medžiaga, kad būtų pristabdyta normali fotosintezė.

Kiekvienais metais derlius turi būti nuimamas nuo vasario 1 d. iki gegužės 31 d., t. y. pasibaigus pagrindiniam augimo laikotarpiui.

Didžiausias 1 hektaro derlius po valymo negali viršyti 7 000 kg.

Siekiant užtikrinti atsekamumą ir kontrolę ir išlaikyti pastovią produkto kokybę, „Asparago di Badoere“ turi būti auginami ir pakuojami 4.3 punkte nurodytoje teritorijoje.

4.6. Ryšys su geografine vietove:

Abiejų rūšių „Asparago di Badoere“ būdingas greitas augimas, kuris užtikrina ūgliams būdingas fizines savybes – mažą skaidulų kiekį ir ypač skaisčią spalvą, ir išskirtines 4.2 punkte nurodytas organoleptines savybes.

Taip pat kad būtų užtikrinta „Asparago di Badoere“ kokybė ir savitumas, gamybos vietoje (žiūrėti toliau) būtinos tam tikros dirvožemio ir klimato sąlygos, nes jos lemia šparagams būdingas fizines ir organoleptines savybes.

Vidutinė gamybos vietos temperatūra – 15 °C, kuri tam tikru metų laiku gali pakilti iki 30 °C. Vidutinis metinis kritulių kiekis – 900 mm; paprastai daugiausia jų iškrinta pavasarį ir rudenį. Esant tokioms sąlygoms nuimant derlių drėkinimas nebūtinas, taigi augalai nėra kapojami vandens, dėl to Badoere šparagai gali būti aukščiausios kokybės. Be to, dėl per gamybos teritoriją tekančių nesraunių karstinių upių (Silės, Zero ir Desės ir jų intakų) dirvožemis yra derlingas ir jame gerai sudygsta daigai. Dėl to augalai ypač tvirti, jų nereikia tręšti, išskyrus 4.5 punkte nurodytus atvejus. Be to, dėl mažo azoto kiekio ūgliai išauga sveiki ir be matomų įskilimų ar įtrūkimų. Gamybos vietoje esanti žemė yra puri. „Asparago di Badoere“ gali būti auginami tik giliai dirvožemyje, kuris yra gana rupios ar vidutiniškai rupios struktūros ir kurio paviršiuje yra mažai kalcio; dirvožemio pH – pusiau šarminis ar neutralus, nusausinimas – geras arba vidutinis. Giliai dirvožemyje gali būti kalcio karbonato („caranto“) nuosėdų.

Veneto regionas žinomas dėl savo senų šparagų auginimo tradicijų, kurios puoselėjamos dar nuo tų laikų, kai romėnai užkariavo šią žemę.

Yra daugybė dokumentinių šaltinių, kuriuose minimi „Asparago di Badoere“, tiek balti, tiek žali, kaip vieni iš paklausiausių Veneto krašto produktų. Be to, verta prisiminti, kad 1968 m. dėl Badoere svarbos šparagų auginimo provincijoje Morgano savivaldybės administracija surengė pirmąjį provincijos šparagų turgų; šie turgūs laikantis tradicijos rengiami iki šiol. Šparagų auginimas itin įsišaknijęs vietos kultūroje; čia auginimo metodai perduodami iš kartos į kartą. Ypatingas gamybos veiksnių, tokių kaip rankų darbas ir mažos darbo apimtys, derinys, dera su vietos dirvožemiu ir klimato sąlygomis; dėl to šparagų auginimas ypač skiriasi nuo kitos šio sektoriaus veiklos. „Asparago di Badoere“ paplitimas ir reputacija, įgyta dėl daugybės reklaminių kampanijų, liudija tai, kaip vertinamas šis produktas.

4.7. Kontrolės įstaiga:

Kontrolės įstaiga laikosi standarto EN 45011.

Pavadinimas: CSQA Certificazioni srl

Adresas:

Via S. Gaetano 74 36016 Thiene VI ITALIA

Tel. +39 0445366094

Faks. +39 0445382672

E. paštas: —

4.8. Ženklinimas etiketėmis:

Saugoma geografine nuoroda „Asparago di Badoere“ paženklinti šparagai turi būti tvirtai surišti į ryšelius rafija arba turi būti supakuoti maistui tinkamose pakuotėse. Kiekvienos pakuotės turinys turi būti vienodas; pakuotėje turi būti tos pačios rūšies, kokybės ir klasės šparagai.

Ryšeliai ir pakuotės turi būti paženklinti etiketėmis, kuriose vienodo dydžio raidėmis parašyta „Asparago di Badoere PGI“, nurodant rūšį (žalieji arba baltieji šparagai), įmonės pavadinimą ir gamintojo bei pakuotojo adresą ir klasę („ekstra“ arba „I“), storį ir kitą informaciją, kurią pateikti reikalaujama galiojančiose taisyklėse.

Ant kiekvieno ryšelio arba pakuotės turi būti uždėtas atspaudas su nurodytu garantijos laiku taip, kad atspaudas (kuriame yra „Asparago di Badoere PGI“ ženklas ir kitos galiojančiose taisyklėse reikalaujamos nuorodos) išardant ryšelį arba atidarant pakuotę būtų pažeidžiamas.

„Asparago di Badoere PGI“ ženklas – kvadratas su apvaliais kraštais, kurio centre – dviejų lygmenų grafinis paveikslas. Pirmame plane – stilizuotas ryšelyje sutvirtintų penkių šparagų ūglių atvaizdas. Fone pavaizduota miesto aikštėje esančios barchessa (atviros daržinės) architektūros detalė su vingiuotu kontūru, skiriančiu du lygmenis. Apačioje, dešinėje pusėje dviejose eilutėse užrašyta „Asparago di Badoere“.